८१ वर्ष पुग्नै लागेका मुखर्जी सक्रिय राजनीतिको अन्त्यमा भारतको सर्वोच्च पदमा पुग्नुका पछाडि पनि विशेष कारण छ। उनले इन्दिरा गान्धीको मन्त्रिपरिषद्मै महत्वपूर्ण मन्त्रीका रूपमा प्रवेश पाएका थिए। गान्धीको हत्यापछि प्रधानमन्त्री बनेका उनका छोरा राजीव गान्धीसँग कुरा नमिल्दा मुखर्जी नयाँ पार्टी बनाएर अलग भए। पछि कंग्रेस आईले मुखर्जीको आवश्यकता महसूस गरेपछि पार्टी एकीकरण भयो र समस्या समाधानकर्ता (ट्रबलसूटर) का रूपमा उनको छवि निर्माण भयो। रोचक के छ भने, मुखर्जीले अर्थमन्त्री हुँदा विख्यात् अर्थशास्त्री डा. मनमोहन सिंहलाई केन्द्रीय ब्यांकको गभर्नर नियुक्त गरेका थिए। पछि तिनै सिंहको मातहतमा मुखर्जी अर्थमन्त्री बने। मुखर्जी प्रधानमन्त्री बने कंग्रेसको कमान्ड गान्धी परिवार बाहिर जान सक्ने भयले यो अवस्था सिर्जना गरेकोमा भारतीय राजनीतिक र बौद्धिक तह सहमत छ।
